**Zlatna dolina matematike**

**Vallis aurea mathematicorum**

3. Festival matematike u Požegi

13.travnja 2018.

Nagradni zadatak u učionici „Di se skrila Slavonija?“

**Đukina rakija**

Đukina rakija

U šljiviku Šokca Đuke pčele su bile vridne prošlog proljeća. Cvit do cvita, zabilio se cili šljivik i već se vidilo da će posla u ljeto biti preko glave.

Tako i bi. Kod prvih većih žega okupilo se Đukino i staro i mlado i krenulo kupit šljive. Buradi jedva dosta bilo za sakupit sve, no nekako, uz znojna čela i radosna lica, prikupilo se sve.

Potli Velke Gospe, kad su šljive dobro proradile, Đuka očistio stabarku i koto, nanio tanki drva i prionuo svom najdražem poslu – pečenju rakije. Ispeko Đuka litara i litara, sve buradi napunio rakijom. Ima tu i blaže (za momke), a ima i one jake (za prave šolje).

A u jesen, kad se žene momci, prije svakog planiranja svi sve zapute prvo u Đukinu avliju dogovorit rakiju za svatove. A Đuka ko Đuka, neće ništa dogovarat dok s momkom ne nazdravi jednom pravom, žutom, starom koliko je i momak.

Đuka je kao pravi pedantni Šokac svaku vrstu rakije stavio u drugo bure da momci mogu odabrati koja im odgovara. No ,moderni momci (a posebno državni inspektori) jako paze kolko je rakija jaka. Po novim običajima, svi samo gledaju koliko je posto alkohola u rakiji. Đuka ne voli te nove moderne izraze, ali jako dobro zna koliko je gradi svaka njegova rakija. Ima on svih vrsta, kako se vidi u donjoj tablici.

Momci ne kupuju nikad manje od 30 litara za svatove, a i zna se da se uzme uvijek rakije na petolitru (npr. uzme se 30/35/40/45.. litara) da se ne vriđa Šokca Đuku. Alkohola u rakiji ima 2.5 puta više nego gradi. Pomogni momku odabrati rakiju za svatove, složi koliko želiš kakve vrste i izračunaj koliko alkohola ima u rakiji koju si odabrao (ako ne daj Bože navrati inspektor u svatove). Kako si još premlada snaša ili premlad momak, a rakiju još nije dobro da probaš, kao nagradu za točno računanje dobit ćeš opet malo Matine kobasice iz prošle priče.

Rakija u Đukinom podrumu

|  |  |
| --- | --- |
| kolko ima rakije u buretu | kolko je gradi rakija |
| 35 | 17 |
| 45 | 18 |
| 50 | 18.5 |
| 50 | 19 |
| 35 | 19.5 |
| 25 | 20 |

Različitih točnih rješenja ima jako puno, voditelj ove priče će provjeriti jel račun dobar i jel svatovi mogu početi ☺

Autor zadatka: Josip Blagojević